जयपुर/ जायल/नागौर। सुराज संकल्प यात्रा के दौरान नागौर में वसुंधरा राजे ने सोमवार को जेल में बंद पूर्व मंत्री महिपाल मदेरणा का मुद्दा उठाते हुए मुख्यमंत्री अशोक गहलोत से सवाल किया कि भंवरीदेवी मामले में एक सीडी की तो जांच हुई, लेकिन बाकी 152 सीडी कहां चली गईं? इन 152 सीडी में किन-किन लोगों के चेहरे थे? इनकी जांच क्यों नहीं हुई? दिव्या मदेरणा रो-रोकर कह रही हैं कि उसके पिताजी को तो फंसा दिया, लेकिन बाकी बड़े लोगों को क्यों बचा दिया? इन सीडी की जांच क्यों नहीं हुई?
वसुंधरा राजे ने जायल और नागौर शहर की सभा में आरोप लगाया कि यह सरकार लोगों को चुन-चुन कर मारना चाहती है। इस सरकार ने अपने कार्यकाल में किसी को सीबीआई से डराने की कोशिश की तो किसी को पुलिस से भयभीत किया। वसुंधरा राजे ने जैन विश्वभारती की कुलपति श्रमणी चारित्र प्रज्ञा से एक घंटे भेंट की।
उन्होंने शिक्षा में नैतिक मूल्यों के विकास में कुलपति श्रमणी चारित्र प्रज्ञा के प्रयासों की सराहना की। वसुंधरा राजे विश्वनाथ आश्रम भी गईं। इस सरकार ने आरटेट शुरू करके हजारों बच्चों के भविष्य के साथ खिलवाड़ किया। इसलिए उनकी सरकार बनी तो वे अध्यापकों की भर्ती के लिए होने वाले आरटेट को खत्म कर देंगी।
वीसीआर के नाम पर लूट रहे हैं
विजिलेंस चेकिंग रिपोर्ट के नाम पर सरकार बिजली उपभोक्ता किसान और आमजन को लूट रही है। पहले मामूली जुर्माना लेकर छोड़ दिया जाता था। पुलिस में मुकदमा दर्ज करके लोगों की गिरफ्तारियां की जा रही हैं। भाजपा सरकार फर्जी वीसीआर की जांच कराएगी।
मीठा पानी पिलाएंगे
कांग्रेस की सोच है सबको लड़ाओ, जबकि भाजपा की नीति है नया राजस्थान बनाओ। हमने वादा किया था कि नागौर को मीठा पानी पिलाएंगे। अब सरकार आने पर बाकी बचे गांवों और कस्बों को भी मीठा पानी पिलाएंगे।
महिलाओं के आग्रह पर खुशी के पल बांटे
जायल के गुजरियावास गांव में देवनारायण मंदिर में जाकर वसुंधरा राजे ने दर्शन किए। महिलाएं खुशी से नाचने लगी।
ये थे यात्रा में मौजूद
भाजपा के राष्ट्रीय उपाध्यक्ष सतपाल मलिक, राष्ट्रीय सचिव भूपेंद्र यादव, पूर्व केंद्रीय मंत्री कैलाश मेघवाल, सांसद दुष्यंत सिंह, विधायक हबीबुर्हमान, चंद्रकांता मेघवाल, रणवीर पहलवान, पूर्व मंत्री सांवर लाल जाट, यूनुस खान, भाजपा के पूर्व प्रदेश महामंत्री रामपाल जाट, जिला प्रमुख बिंदु चौधरी, जाट नेता विजय पूनिया सहित कई नेता मौजूद थे।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva awa_Deva